የኢትዮጵያ ንግድ ምክር ቤት አዲስ ዋና ጸሐፊ ሾመ
ላለፉት ስድስት ዓመታት የኢትዮጵያ የንግድና ዘርፍ ማኅበራት ምክር ቤትን በዋና ጸሐፊነት ሲያገለግሉ የቆዩት አቶ ጋሻው ደበበ ሥራቸውን በገዛ ፈቃዳቸው መልቀቃቸውን ተከትሎ፣ ምክር ቤቱ አዲስ ዋና ጸሐፊ መሾሙን አስታወቀ፡፡ምክር ቤቱ ለሪፖርተር በላከው መግለጫ አቶ ጋሻው ኅዳር 14 ቀን 2008 ዓ.ም. ያቀረቡትን የሥራ መልቀቂያ ጥያቄ የምክር ቤቱ የዳይሬክተሮች ቦርድ ተቀብሎ ማፅደቁን፣ ይህንንም የምክር ቤቱ ፕሬዚዳንት ጽሕፈት ቤት ኅዳር 14 ቀን 2008 ዓ.ም. በተጻፈ ደብዳቤ ማሳወቁን ገልጿል፡፡አቶ ጋሻው ከተጠቀሰው ቀን ጀምሮ በገዛ ፈቃዳቸው ሥራቸውን የለቀቁ መሆኑን ምክር ቤቱ አስታውቆ፣ የምክር ቤቱ ምክትል ዋና ጸሐፊ አቶ እንዳልካቸው ስሜ አሁን ከያዙት የምክትል ዋና ጸሐፊነት በተጨማሪ፣ የዋና ጸሐፊነት የሥራ ድርሻን ደርበው እንዲያከናውኑ መመደባቸውን አስታውቋል፡፡የአቶ ጋሻው ከኃላፊነታቸው መልቀቅ አነጋጋሪ ሆኗል፡፡ ከሁለት ሳምንት በፊት ሪፖርተር የኢትዮጵያ የንግድና ዘርፍ ማኅበራት ምክር ቤት ዳይሬክተሮች ቦርድ ዋና ጸሐፊውን ማገዱን ዘግቧል፡፡ ይህን ተከትሎ አቶ ጋሻው ከሥራ አለመታገዳቸውንና በቢሮዋቸው መደበኛ ሥራቸውን በማካሄድ ላይ እንደሆኑ ለጋዜጣው ዝግጅት ክፍል መግለጻቸው አይዘነጋም፡፡ በወቅቱ የምክር ቤቱ ኮርፖሬት ኮሙዩኒኬሽንና የሕዝብ ግንኙነት ዳይሬክቶሬት አቶ ጋሻው ከኃላፊነታቸው አለመታገዳቸውን በአንድ መስመር ደብዳቤ ገልጿል፡፡ ይሁን እንጂ ዜናውን ካስተባበሉ ከጥቂት ቀናት በኋላ አቶ ጋሻው የሥራ መልቀቂያ ደብዳቤያቸውን ለቦርዱ አቅርበዋል፡፡አቶ ጋሻው ከቦርዱ ጋር በሥራ ምክንያት አንዳንድ አለመግባባቶች እንደነበራቸው ለሪፖርተር ተናግረዋል፡፡ ‹‹ከአስተዳደር፣ ከተጠያቂነትና ከግልጽነት ጋር በተያያዙ ጉዳዮች አንዳንድ አለመግባባቶች ነበሩ፡፡ እዚህ ደረጃ ግን ይደርሳል ብዬ አላሰብኩም ነበር፤›› ያሉት አቶ ጋሻው፣ ከኃላፊነታቸው እንደታገዱ የሚገልጸው ዜና ከወጣ በኋላ የሥራ ቦታቸው ድባብ በመቀየሩ ከሥራቸው ለመልቀቅ መወሰናቸውን አስረድተዋል፡፡ ‹‹ዜናው ከወጣ በኋላ የሥራ ድባቡ ምቹ ሊሆን ባለመቻሉ ሥራዬን ለመልቀቅ ወስኛለሁ፡፡ ሳልታገድ ታግዷል በመባሉ በሥራዬ ላይ ትልቅ ጫና ፈጥሯል፣›› ብለዋል፡፡አቶ ጋሻው ከኃላፊነታቸው መታገዳቸውን የሚገልጸው ዘገባ ከወጣ በኋላ፣ የኢትዮጵያ የንግድና ዘርፍ ማኅበራት ምክር ቤት ከፍተኛ የገንዘብ ድጋፍ የሚያደርገው የስዊድን ኤምባሲና ሲዳ የተሰኘው የስዊድን የተራድኦ ድርጅት ምክር ቤቱን ማብራሪያ ጠይቀዋል፡፡የስዊድን ኤምባሲ ልዑክ ምክትል ኃላፊ አኔካ ኑትሰን ለኢትዮጵያ የንግድና ዘርፍ ማኅበራት ምክር ቤት ፕሬዚዳንት አቶ ሰለሞን አፈወርቅ በጻፉት ደብዳቤ፣ በአቶ ጋሻው ከኃላፊነታቸው ተነስተዋል መባሉ ሥጋት እንደፈጠረባቸው ገልጸዋል፡፡ በስዊድንና በምክር ቤቱ መካከል ያለውን የልማት ትብብር ፕሮግራም በዋነኛነት የሚያስተባብሩት አቶ ጋሻው ከኃላፊነታቸው መነሳታቸው እንዳሳሰባቸው አኔካ ገልጸዋል፡፡ የስዊድን ኤምባሲና ሲዳ ከምክር ቤቱ ጋር የሚያካሂዱት የልማት ትብብር ፕሮግራም ግልጽነት ባለው አሠራር እንደሚመራ፣ በሁነት ላይ የተመረኮዘ ውሳኔ፣ ትክክለኛና ጤናውን የጠበቀ አሠራርና መልካም አስተዳደር መመርያዎቹ መሆኑን ጠቁመዋል፡፡አቶ ሰለሞን ለአኔካ በሰጡት ምላሽ አቶ ጋሻው ከኃላፊነታቸው ታግደዋል የሚለው ዘገባ ከሀቅ የራቀ መሆኑን፣ ነገር ግን የምክር ቤቱ ቦርድ በአቶ ጋሻው የሥራ አፈጻጸም ዙሪያ ውይይት ማድረጉን፣ ቦርዱ ውሳኔ የሚያሳልፈው በአብላጫ ድምፅ በመሆኑ የእርሳቸው የግል አቋማቸው ወሳኝ አለመሆኑን ጠቅሰዋል፡፡ አቶ ሰለሞን የሚያስፈጽሙት የቦርዱን ውሳኔ በመሆኑ በግላቸው ምንም ማድረግ እንደማይችሉ አስረድተው ነበር፡፡የአቶ ጋሻው ከኃላፊነት መነሳት በስዊድንና በምክር ቤቱ መካከል ያለው የልማት ትብብር ላይ ተፅዕኖ ይኖረዋል ወይ በማለት ለሚስ አኔካ ከሪፖርተር ጥያቄ ቀርቦላቸው በሰጡት ምላሽ፣ በተለያዩ ጉዳዮች ላይ ወይም በግለሰቦች ጉዳዮች ላይ አስተያየት መስጠት እንደማይፈልጉ ገልጸዋል፡፡ ይሁን እንጂ ሚስ አኔካ የስዊድን የልማት ትብብር ፕሮግራም ለመልካም አስተዳደር ልዩ ትኩረት እንደሚሰጥ ተናግረዋል፡፡የመልካም አስተዳደር መሥፈን ለአንድ መሥሪያ ቤት ውጤታማነት ወሳኝ መሆኑን የገለጹት ሚስ አኔካ፣ የስዊድን የልማት ትብብር ለኢትዮጵያ የንግድና ዘርፍ ማኅበራት ምክር ቤት ድጋፍ የሚያደርገው በመልካም አስተዳደር አቅሙን እንዲገነባና የግሉ ዘርፍ በዚህ ተጠቃሚ እንዲሆን በማሰብ መሆኑን ገልጸዋል፡፡